Il-liġi dwar l-ilsiera "Dawn huma d-digrieti li int tqegħdilhom quddiemhom: Meta tixtri lsir Għebrew, jibqa' jaħdimlek għal sitt snin u fis-seba' sena joħroġ ħieles b'xejn. Jekk jiġi waħdu, joħroġ waħdu; jekk miżżewweġ, toħroġ miegħu martu wkoll. Jekk sidu jkun tah mara, u din tkun wilditlu subien jew bniet, uliedha jkunu ta' sidha, u hu joħroġ waħdu. Jekk l-ilsir jgħid: 'Jien inħobb lil sidi, lil marti, u lil uliedi, ma noħroġx ħieles,' sidu jieħdu quddiem Alla , u jġibu ħdejn il-bieb jew mal-ġenb tal-bieb, u hemm itaqqablu widintu b'xifa , u jibqa' lsir tiegħu għal dejjem. "Jekk wieħed ibigħ lil bintu b'ilsira, din ma toħroġx bħalma joħorġu l-ilsiera rġiel. Jekk ma togħġobx lil sidha, li jkun għażilha għalih, iħalliha tinfeda. Ma jistax ibigħha lil nies barranin, għax ma jkunx mexa sewwa magħha. Jekk ikun għażilha għal ibnu, għandu jqisha b'bintu. Jekk jiżżewweġ mara oħra, ma għandux inaqqsilha minn ikilha, ilbiesha, jew id-dritt tagħha ta' mara miżżewġa. U jekk ma jagħmilx dawn it-tliet ħwejjeġ magħha, tkun tista' titlaq 'il barra bla ħlas ta' flus. Il-liġi dwar il-qtil "Min jidrob bniedem, u dan imut, ikun ħaqqu l-mewt. Iżda jekk hu ma jkunx nasablu, imma Alla jkun erħieħ f'idejh, jien nagħżillek post fejn jista' jaħrab. Iżda jekk bniedem jonsob lil għajru biex iqarraq bih u joqtlu, tieħdu minn ħdejn l-artal tiegħi għall-mewt. Min jaħbat għal missieru jew ommu, ikun ħaqqu l-mewt. Min jisraq bniedem, sew jekk ibigħu, sew jekk iżommu f'idejh, ikun ħaqqu l-mewt. Min jisħet lil missieru jew lil ommu, ikun ħaqqu l-mewt. Il-liġi dwar il-ġlied "Meta tnejn min-nies jitlewmu, u wieħed minnhom jaħbat għall-ieħor bil-ponn jew b'xi ġebla, u dan ma jmutx, iżda jinxteħet fis-sodda, jekk imbagħad iqum u joħroġ jimxi barra bil-bastun, dak li jkun darbu ma jeħel xejn, iżda jħallsu sakemm ikun qagħad id-dar, u sakemm ikun fieq għalkollox. "Meta xi ħadd jidrob lill-ilsir - jew lill-ilsira tiegħu - bil-bastun, u dan imut taħt id-daqqa, ikun ikkastigat. Jekk imbagħad l-ilsir jibqa' ħaj għal jum jew tnejn, sidu ma jkunx ikkastigat, għax hu flusu. "Jekk żewġt irġiel jiġġieldu, u jolqtu mara tqila, u din tiled qabel il-waqt, u ma jiġrilha xejn aktar, il-ħati jkollu jħallas skont ma jitolbu żewġha, u jħallas skont ma jaqtgħu l-imħallfin. Iżda jekk tiġrilha xi ħsara oħra, int tħallas ħajja b'ħajja, għajn b'għajn, sinna b'sinna , id b'id, riġel b'riġel, dabra b'dabra, ġerħa b'ġerħa, tbenġila bi tbenġila. "Jekk xi ħadd jidrob għajn l-ilsir - jew l-ilsira tiegħu - u jeqridhielu, għandu jitilqu ħieles bi tpattija ta' għajnu. Jekk ikisser is-sinna tal-ilsir - jew l-ilsira tiegħu - jitilqu ħieles bi tpattija għas-sinna tiegħu. Il-liġi dwar il-bhejjem "Meta gendus jagħti bir-ras lil xi raġel - jew mara - u dan imut, jitħaġġar il-gendus u laħmu ma jittikilx; imma sidu ma jkun ħati ta' xejn. Iżda jekk il-gendus kien jagħti bir-ras minn qabel u sidu kien imwissi, u dan ma ħax ħsiebu u r-raġel - jew mara - imut, jitħaġġar il-gendus, u sidu jingħata l-mewt. Imma jekk iwaħħluh xi flus, jifdi lil ħajtu b'kemm iwaħħluh. Jekk il-gendus jagħti bir-ras lill-iben - jew lill-bint - jagħmlulu skont din il-liġi. Jekk jagħti bir-ras lil xi lsir - jew ilsira - sidu jagħti tletin biċċa tal-fidda lil sid l-ilsir u l-gendus jitħaġġar. "Jekk xi ħadd jiftaħ jew iħaffer xi bir u ma jgħattihx, u jaqa' fih xi gendus jew ħmar, sid il-bir jagħmel tajjeb lil sidu, u jpattilu b'kemm jiswa flus, imma l-bhima mejta tkun tiegħu. "Jekk il-gendus ta' xi ħadd jaħbat għal gendus ta' xi ħaddieħor, u dan imut, ibigħu l-gendus l-ħaj u jaqsmu flusu, u wkoll il-gendus il-mejjet. Jekk kienu jafu li l-gendus kien jagħti bir-ras minn qabel, u sidu ma ħax ħsiebu, dan għandu jpatti gendus b'gendus, u l-bhima l-mejta tkun tiegħu. Meta xi ħadd jisraq gendus - jew nagħġa - u joqtlu jew ibigħu, ipatti b'ħames baqriet għall-gendus, u b'erba' nagħġiet għan-nagħġa.